**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.09.2018, ora 08.00 – 20.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 20.09.2018, ora 7.00**

**RÂURI**

**Debitele au fost** **relativ staţionare**, exceptând râurile din bazinele hidrografice Suceava, Bârlad, cursul inferior al Prutului, unde au fost în scădere și cursul superior al Prutului și cursul inferior al Mureșului, unde au fost în creștere prin propagare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Moraviţa, Vedea, Prahova, Moldova, pe cursurile superioare ale Sucevei, Bistriţei și Trotuşului, pe cursurile mijlocii şi inferioare ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) în bazinele hidrografice Bârlad și Jijia.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staţionare**, exceptând râurile din bazinele superioare ale Crișurilor, Someșului, Arieșului, Timișului, Bârzavei, cursul inferior al Prutului, unde vor fi în scădere și cursul superior al Prutului și cursul inferior al Mureșului, unde vor fi în creștere prin propagare.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 19-20.09.2018 **a fost în scădere, având valoarea de 2400 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **relativ staţionar (2400 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 19.09.2018, ora 08.00 –20.09.2018, ora 06.00**

**În ţară,** vremea a fost frumoasă, dar răcoroasă dimineața și noaptea în special în zonele joase din centru, sud și est. În schimb, la amiază temperatura aerului a crescut până la valori ce s-au situat peste cele normale în această perioadă din an în toată țara, dar în special în jumătatea de nord. Cerul a fost variabil spre senin, iar vântul a fost moderat la munte, în sudul Banatului și în nordul Moldovei și a suflat slab în celelalte zone. Temperaturile maxime s-au încadrat între 23 de grade la Câmpulung, Mahmudia, Jurilovca, Sfântu Gheorghe, Mangalia și Constanța-Dig și 30 de grade la Săcuieni, Holod, Chișineu Criș, Oradea, Arad, Jimbolia, Lujoj, Sânnicolau Mare, Timișoara, Banloc și Calafat, iar la ora 06 se înregistrau valori termice între 2 grade la Miercurea Ciuc și 20 de grade la Oravița. Izolat, dimineața și noaptea, în depresiuni a fost ceață.

**Observaţie:** începând de ieri, de la ora 06, a fost în vigoare un mesaj de atenționare cod galben privind fenomene meteorologice periculoase imediate emis de către SRPV Sibiu.

**La Bucureşti,** vremea a fost răcoroasă în orele dimineții și noaptea, în schimb la amiază temperatura aerului a crescut până la valori mai ridicate decât cele normale în a doua jumătatea a lunii septembrie. Cerul a fost mai mult senin, iar vântul a suflat slab. Temperatura maximă a fost de 26 de grade la Afumați și Băneasa și 27 de grade la Filaret, iar la ora 06 se înregistrau 8 grade la stația meteo Băneasa, 10 grade la Afumați și 12 grade la Filaret.

**3. Prognoza meteorologică în intervalul 20.09.2018, ora 08.00 –21.09.2018, ora 08.00**

**În ţară,** vremea se va menține predominant frumoasă; cerul va fi variabil spre senin, cu înnorări în cursul nopții în sud-vest, iar vântul va sufla slab și moderat. Dimineața va fi răcoroasă în majoritatea zonelor, însă la amiază temperatura aerului va crește până la valori ce se vor situa în cotinuare peste cele normale ale perioadei, cu maxime între 23 și 31 de grade. Temperaturile minime vor fi cuprinse între 9 și 19 grade, mai coborâte în estul Transilvaniei, spre 4 grade. În orele dimineții și din nou noaptea se va forma ceață în depresiuni, pe văi și pe litoral.

**La Bucureşti,** vremea se va menține frumoasă, cu cer variabil spre senin și vânt slab. Dimineața și noaptea vor fi răcoroase, însă la amiază se vor atinge din nou temperaturi peste cele obișnuite ale perioadei, cu o maximă de 27...28 de grade. Minima termică de vineri dimineața va fi de 11...13 grade.

***II. CALITATEA APELOR***

**Pe râurile interioare**

**S.G.A. Vrancea** informează că în data de 18.09.2018, la ora 18.16, în albia râului Siret, în zona cartierului Adjudul Vechi din orașul Adjud, în apropierea prizei Vrancart, a fost găsită o persoană decedată (de sex masculin, în vârstă de aproximativ 60 de ani, a cărei identitate nu a fost încă stabilită).

**G.N.M.-C.J. Covasna** revine cu informaţii despre fenomenul de mortalitate piscicolă din data de 12.09.2018 de pe pârâul Capolna, din zona podului de pe DN 2D, km 110+973, din localitatea Ojdula. În urma investigaţiilor reprezentanţilor G.N.M.-C.J. Covasna, S.G.A. Covasna, A.P.M. Covasna și Poliţiei Ojdula s-au observat pe o lungime de cca 500 m în lungul pârâului pești morţi cu dimensiuni sub 10 cm (totalizând cca 1 kg). Nu au fost observate deșeuri abandonate sau urme de poluare. Rezultatele analizelor probelor de apă prelevate de către laboratorul S.G.A. Covasna se încadrează în cele normale. Cauza probabilă a fenomenului poate fi creșterea turbiditaţii apei în urma precipitaţiilor abundente căzute în zonă în perioada 10-11.09.2018.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 18.09.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Constanța** informează despre producerea în data de 19.09.2018 a 4 incendii de vegetație uscată, astfel:

-la ora 13.11, pe un teren viran din localitatea Cogealac, suprafaţa afectată-500 mp, stins la ora 13.27;

-la ora 13.20, la ieșirea din localitatea Piatra spre Luminiţa, suprafaţa afectată-20 mp, au ars 6 baloţi de paie și unul de lucernă, stins la ora 14.40;

-la ora 15:09, într-un lan de porumb din localitatea Moșneni (str. Vlad Țepeș, nr. 10), suprafaţa afectată-1000 mp, stins la ora 16.22;

-la ora 18:30, la ieșirea din Mangalia către Constanța, la pod I.A.S. Fluvileg, suprafaţa afectată-100 mp, stins la ora 18.50.

Pentru stingerea incendiilor au intervenit echipajele I.S.U. Constanța.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**